CELEX: 32021D1136
Language: hu
Date: 2021-06-30 00:00:00
Title: A Bizottság (EU) 2021/1136 végrehajtási határozata (2021. június 30.) a „TÁMOGASSUK AZ ÁLLATKÍNZÁS NÉLKÜL ELŐÁLLÍTOTT KOZMETIKAI TERMÉKEKET – AZ ÁLLATKÍSÉRLET-MENTES ELŐÁLLÍTÁSI FOLYAMATOK MELLETTI UNIÓS KÖTELEZETTSÉGVÁLLALÁS ÉRDEKÉBEN” elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vétele iránti kérelemről (az értesítés a C(2021) 4950. számú dokumentummal történt) (Csak az angol nyelvű szöveg hiteles)

2021.7.12.   
               
               
                  HU
               
               
                  Az Európai Unió Hivatalos Lapja
               
               
                  L 246/1
               
            
         A BIZOTTSÁG (EU) 2021/1136 VÉGREHAJTÁSI HATÁROZATA
         (2021. június 30.)
         a „TÁMOGASSUK AZ ÁLLATKÍNZÁS NÉLKÜL ELŐÁLLÍTOTT KOZMETIKAI TERMÉKEKET – AZ ÁLLATKÍSÉRLET-MENTES ELŐÁLLÍTÁSI FOLYAMATOK MELLETTI UNIÓS KÖTELEZETTSÉGVÁLLALÁS ÉRDEKÉBEN” elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vétele iránti kérelemről
         
            
               (az értesítés a C(2021) 4950. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére,
         mivel:
         
                     (1)
                  
                  
                     A „TÁMOGASSUK AZ ÁLLATKÍNZÁS NÉLKÜL ELŐÁLLÍTOTT KOZMETIKAI TERMÉKEKET – AZ ÁLLATKÍSÉRLET-MENTES ELŐÁLLÍTÁSI FOLYAMATOK MELLETTI UNIÓS KÖTELEZETTSÉGVÁLLALÁS ÉRDEKÉBEN” elnevezésű európai polgári kezdeményezés nyilvántartásba vételére irányuló kérelmet 2021. május 21-én nyújtották be a Bizottsághoz.
                  
               
                     (2)
                  
                  
                     A kezdeményezés céljai a következők: „A kozmetikumokat gyártó cégek állatokon végzett kísérleteinek uniós tilalma olyan Európa ígéretét hordozta magában, ahol az állatok nem szenvednek és halnak meg kozmetikumok miatt. Ezt az ígéretet megszegték. A hatóságok továbbra is állatkísérleteket írnak elő a kozmetikai termékekben használt összetevőkkel kapcsolatban, ami ellentétes a lakosság elvárásaival és kívánságaival, valamint a jogalkotói szándékkal. Soha nem rendelkeztünk azonban olyan hatékony, nem állatkísérleteken alapuló eszközökkel, amelyek garantálják a biztonságot, és kiváló lehetőségünk van az emberi egészség és a környezet védelmének forradalmasítására. Az Európai Bizottságnak fenn kell tartania és meg kell erősítenie a tilalmat és az állatkísérlet-mentes biztonsági értékelésre való áttérést.”
                  
               
                     (3)
                  
                  
                     A szervezői csoport felkéri a Bizottságot, hogy tegye meg a következő lépéseket: (1) „a kozmetikai célú állatkísérletek tilalmának védelme és megerősítése; jogszabály-módosítás kezdeményezése annak érdekében, hogy a fogyasztók, a munkavállalók és a környezet védelme minden kozmetikai összetevő tekintetében bármikor, bármilyen célból végzett állatkísérletek nélkül valósuljon meg”; (2) „a vegyi anyagokról szóló uniós szabályozás átalakítása; az emberi egészség és a környezet védelmének biztosítása a vegyi anyagok új állatkísérleti követelmények bevezetése nélkül történő kezelése révén”; (3) „a tudomány korszerűsítése az EU-ban; kötelezettségvállalás egy olyan jogalkotási javaslat mellett, amely a jelenlegi jogalkotási ciklus vége előtt ütemtervet vázol fel az EU-ban végzett valamennyi állatkísérlet fokozatos megszüntetésére vonatkozóan.”
                  
               
                     (4)
                  
                  
                     A kezdeményezés tárgyáról, célkitűzéseiről és hátteréről szóló további részleteket egy melléklet tartalmazza. A melléklet három részből áll: „Az EU világszinten élen jár a kozmetikai termékekkel kapcsolatos állatkísérletek végzésének és az érintett termékek forgalmazásának betiltása terén”, „A vegyi anyagokról szóló szabályozás átalakítása” és „A tudomány korszerűsítése az EU-ban”. A melléklet ismerteti, hogy a szervezők szerint hogyan kell felülvizsgálni az 1223/2009/EK rendeletet (2), az 1907/2006/EK európai parlamenti és tanácsi rendeletet (3), valamint a 2010/63/EU európai parlamenti és tanácsi irányelvet (4). A melléklet főként arról szolgál információkkal, hogy a kezdeményezés hogyan járulna hozzá a Bizottságnak „a vegyi anyagokra vonatkozó fenntarthatósági stratégiában” (5) és „ az európai zöld megállapodásban” (6) meghatározott politikai célkitűzéseihez. A melléklet azt is javasolja, hogy a Bizottság hozzon olyan támogató intézkedéseket, mint például az állatkísérletekre vonatkozó jelenlegi tilalmak végrehajtásának biztosítása vagy a kozmetikai összetevőkre vonatkozó vizsgálati stratégia kidolgozása, kizárólag állatkísérletek nélküli értékelési stratégiák alkalmazásával. Úgy tűnik, hogy ezek az intézkedések kiegészítik azokat a jogi aktusokra irányuló javaslatokat, amelyek elfogadására a Bizottság felkérést kap, és ezért pusztán kiegészítő jellegűnek tekinthetők.
                  
               
                     (5)
                  
                  
                     A szervezői csoport egy szakpolitikai dokumentum formájában további információkat is benyújtott, amely részletesebb tájékoztatást nyújt a három fő cselekvési felhívásáról.
                  
               
                     (6)
                  
                  
                     Amennyiben a kezdeményezés célja a tagállamok azon törvényi, rendeleti vagy közigazgatási rendelkezéseit közelítő intézkedések elfogadása, amelyek tárgya a belső piac megteremtése és működése, a Bizottság hatáskörrel rendelkezik arra, hogy a Szerződés 114. cikke alapján jogi aktust fogadjon el.
                  
               
                     (7)
                  
                  
                     A fenti okból a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (8)
                  
                  
                     Ez a következtetés nem érinti annak vizsgálatát, hogy a Bizottság fellépéséhez szükséges konkrét tényszerű és tartalmi feltételek – beleértve az arányosság elvével és az alapvető jogokkal való összeegyeztethetőséget – ebben az esetben teljesülnének-e.
                  
               
                     (9)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy a javaslat megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, és az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (10)
                  
                  
                     A kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (11)
                  
                  
                     A „TÁMOGASSUK AZ ÁLLATKÍNZÁS NÉLKÜL ELŐÁLLÍTOTT KOZMETIKAI TERMÉKEKET – AZ ÁLLATKÍSÉRLET-MENTES ELŐÁLLÍTÁSI FOLYAMATOK MELLETTI UNIÓS KÖTELEZETTSÉGVÁLLALÁS ÉRDEKÉBEN” elnevezésű kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „TÁMOGASSUK AZ ÁLLATKÍNZÁS NÉLKÜL ELŐÁLLÍTOTT KOZMETIKAI TERMÉKEKET – AZ ÁLLATKÍSÉRLET-MENTES ELŐÁLLÍTÁSI FOLYAMATOK MELLETTI UNIÓS KÖTELEZETTSÉGVÁLLALÁS ÉRDEKÉBEN” elnevezésű európai polgári kezdeményezést nyilvántartásba kell venni.
         
         
            2. cikk
            E határozat címzettje a „TÁMOGASSUK AZ ÁLLATKÍNZÁS NÉLKÜL ELŐÁLLÍTOTT KOZMETIKAI TERMÉKEKET – AZ ÁLLATKÍSÉRLET-MENTES ELŐÁLLÍTÁSI FOLYAMATOK MELLETTI UNIÓS KÖTELEZETTSÉGVÁLLALÁS ÉRDEKÉBEN” elnevezésű európai polgári kezdeményezés szervezői csoportja, akiket kapcsolattartó személyként Sabrina ENGEL és Cezary WYSZYŃSKI képvisel.
         
         
            Kelt Brüsszelben, 2021. június 30-án.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.
         
         
            (2)  Az Európai Parlament és a Tanács 1223/2009/EK rendelete (2009. november 30.) a kozmetikai termékekről (HL L 342., 2009.12.22., 59. o.).
         
            (3)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).
         
            (4)  Az Európai Parlament és a Tanács 2010/63/EU irányelve (2010. szeptember 22.) a tudományos célokra felhasznált állatok védelméről (HL L 276., 2010.10.20., 33. o.).
         
            (5)  A Bizottság közleménye – A vegyi anyagokra vonatkozó fenntarthatósági stratégia a toxikus anyagoktól mentes környezetért, 2020. október 14., COM(2020) 667 final
         
            (6)  A Bizottság közleménye – Az európai zöld megállapodás, 2019. december 11., COM(2019) 640 final;